ભારતના વડાપ્રધાન નરેન્દ્ર મોદીએ ખેડૂતો માટે આપેલું -ટોપ- એટલે કે ટોમેટો, ઓનિયન અને પોટેટો મોડલ ફ્લોપ ગયું છે. ગુજરાતમાં આ ત્રણેય શાકભાજીના ભાવ તળીયે આવી પહોંચ્યા છે. ખેડૂતોને પોષણક્ષમ ભાવ તો ઠીક તેમને અને વેપારીઓને વળતર મળી રહે તેટલા રૂપિયા પણ મળતા નથી. મોદીએ કર્ણાટકમાં ચૂંટણી પ્રચાર શરૂ કર્યો હતો ત્યારે તેમણે બેંગલુરુમાં ભાજપની પરિવર્તન રેલીમાં રાજ્યની કોંગ્રેસ સરકારની ખામીઓ ગણાવી હતી અને એનડીએ સરકારની ટોચની પ્રાથમિકતા ટોપ(TOP) હોવાનું કહ્યું હતું. આ TOPનો અર્થ સમજાવતા તેમણે કહ્યું હતું કે ટોમેટો, ઓનિયન(ડુંગળી) અને પોટેટો(બટાકા). મોદીના આ ટોપ નો જાદુ વિધાનસભાની ચૂંટણી છે તે કર્ણાટકમાં ભલે ચાલ્યો હોય પરંતુ ગુજરાતમાં તે ફેઇલ ગયો છે. આજે છુટક બજારમાં ટામેટાં માત્ર 10 રૂપિયે કિલોગ્રામ મળે છે. હોલસેલ માર્કેટમાં તો ટામેટાના ભાવ ત્રણ રૂપિયા કરતાં પણ ઓછા છે ત્યારે ખેડૂતોને ટ્રાન્સપોર્ટેશન પણ મોંઘુ પડે છે તેથી ટામેટાં તેઓ પશુઓને ખવડાવી દેતાં હોય છે. ટામેટાંની જેમ બટાટા અને ડુંગળીના ભાવ તળીયે આવી ચૂક્યાં છે. ખેડૂતોને જ્યાં સુધી સીધું બજાર નહીં મળે ત્યાં સુધી તેમને પોષણક્ષમ ભાવ મળવાના નથી...